
LA SKARABEINO 


Esis olim skarabeino qua balayis sua domo e trovis moneto ed iris 
quik a vicinino e questionis: “Vicino, quon me povas facar per ca 
moneto?” La vicino respondis ad el: “Komprez dolcaji.” “No, no, me 
ne es glutero.” E1 iris ad altra vicinino, ed elca dicis lo sama; pose el 
iris mem ad altra, qua dicis ad el: “Komprez rubandi, flori, braceleti 
ed orel-ringi e restez an la fenestro e dicez: 

Qua volas spozigar la skarabeino, 

Ica perfekta belino? 

Iris la skarabeo komprar multa rubandi, denteli, braceleti ora ed 
orel-ringi; el ornis su per multa ornivi e restis an la fenestro dicante: 

Qua volas spozigar la skarabeino, 

Ica perfekta belino? 

Bovo pasis e dicis: “Me volas.” “Qual es tua parolo?” “U, u...” 
“No, no, tu ne es apta, tu vekigus l’infanti nokte.” Pose el dicis itere: 

Qua volas spozigar la skarabeino, 

Ica perfekta belino? 

Asno pasis e dicis: “Me volas.” “Qual es tua parolo?” “He ho... 
He ho...” “No, no, tu ne es apta, tu vekigus l’infanti nokte.” Pose 
porko pasis, e la skarabeo dicis ad il: “Parolez a me.” “Ho, ho, ho.” 
“No, no, tu ne es apta, tu vekigus l’infanti nokte.” Hundo pasis e la 
skarabeo dicis ad il: “Parolez a me.” “Beu, beu.” “No, no, tu ne es 
apta, tu vekigus l’infanti nokte.” Kato pasis. “Qual es tua parolo?” 
“Miau, miau.” “No, no, tu ne es apta, tu vekigus l’infanti nokte.” 
Museto pasis e dicis: “Me volas.” “Qual es tua parolo?” “Chi, chi, 
chi.” “Tu ya, tu ya; me volas spozigar tu” dicis la skarabeo. Lore la 
museto spozigis la skarabeo ed aquiris la nomo Ioannes Musego. 
Dum kelka dii li vivis tre felice, ma kande venis la sundio la 
skarabeo pregis Ioannes Musego sorgar la poto qua esis sur la fairo 
bolio-koquanta fazeoli por la dineo. Ioannes Musego proximeskis al 


fairo e por vidar ka la fazeoli ja es koquita, insinuis la manuo en la 
poto e lua manuo restis ibe; il insinuis l’altra; anke olca restis ibe; il 
insinuis pedo; ad ol eventis lo sama, e tale pokope il falis tota en la 
poto e bolio-koquesis kun la fazeoli. Retrovenis la skarabeo del meso 
e pro ne vidar Ioannes Musego serchis il en omna trui e ne trovis il e 
dicis a su ipsa: “II venos kande il volos e lasos me manjar mea 
fazeoli.” Ma dum varsar la fazeoli en la plado el trovis Ioannes 
Musego mortinta e bolio-koquita kun li. Lore la skarabeo ploris per 
lauta krii, e tabureto quan el havis heme questionis: 

Quo trublas tu, skarabeino, 

Pro quo tu komencis plorar? 

Mortis Ioannes Musego 
Pro to me me komencis plorar. 

E me qua es tabureto 
Komencos dansar. 

Pordo dicas ibe: 


Quo trublas tu, tabureto, 

Pro quo tu komencis dansar? 
Mortis Ioannes Musego, 

La skarabeino komencis plorar 
E me, qua es tabureto 
Komencis dansar. 

E me qua es pordo 
Komencos apertar e klozar. 

Trabo dicas ibe: 


Quo trublas tu, pordo, 

Pro quo tu apertas e klozas? 
Mortis Ioannes Musego, 

La skarabeino komencis plorar, 
La tabureto komencis dansar, 

E me qua es pordo 
Komencis apertar e klozar. 

E me qua es trabo 

Ruptos me. 

Pino dicas ibe: 

Quo trublas tu. trabo, 

Pro quo tu ruptis tu? 

Mortis Ioannes Musego, 

La skarabeino komencis plorar, 

La tabureto komencis dansar, 

La pordo apertar e klozar, 

E me ruptis me. 

E me qua es pino 
Extirpos me. 

Venis la uceleti por repozar sur la pino e vidis ol extirpita e dicis: 

Quo trublas tu, pino, 

Pro quo tu jacas sur la sulo? 

Mortis Ioannes Musego, 

La skarabeino komencis plorar, 

La tabureto komencis dansar, 

La pordo apertar e klozar, 

La trabo ruptis su, 

E me extiipis me. 

E ni qui es uceleti 
Arachos nia okuleti. 

L’uceleti arachis la okuleti e pose iris al fonto drinkar aquo. E la 
fonto dicas a li: 

Pro quo, uceleti, 

Vi arachis l’okuleti? 

Mortis Ioannes Musego, 

La skarabeino komencis plorar, 

La tabureto dansar, 

La pordo apertar e klozar, 

La trabo ruptis su, 

La pino extirpis su, 

E ni, uceleti, 

Arachis l’okuleti. 

E me qua es fonto 
Sikigos me. 

Venis la pueri dil rejulo kun sua krucheti por cherpar aquo del 
fonto e trovis ol sika e dicis: 

Quo trublas tu, fonto, 

Pro quo tu sikeskis? 

Mortis Ioannes Musego, 

La skarabeino komencis plorar, 

La tabureto dansar, 

La pordo apertar e klozar, 

La trabo ruptis su, 

La pino extirpis su, 

L’uceleti arachis l’okuleti, 

E me sikigis me. 

E ni frakasos la krucheti. 

Ed iris la pueri al palaco, e la rejino questionis li: 

Quo trublas vi, pueri, 

Pro quo vi frakasis la krucheti? 

Mortis Ioannes Musego, 

La skarabeino komencis plorar, 

La tabureto dansar, 

La pordo apertar e klozar, 

La trabo ruptis su, 

La pino extirpis su, 

L’uceleti arachis l’okuleti, 

La fonto sikigis su, 

E ni frakasis la krucheti. 

Or me qua ne es plebeyo 
Trairos en kamizo la koqueyo. 

Lore la rejulo dicas: 

E me tranos la kulo 
Sur la brezi. 

LA FORMIKO E LA NIVURO 


Formiko entravis pedo en la nivuro. 

“Nivuro, tu es tante forta, ke tu entravas mea pedo!” 

La nivuro respondas: “Tante forta es me, ke la suno fuzas me.” 

“Suno, tu es tante forta, ke tu fuzas la nivuro, qua entravas mea 
pedo!” 

La suno respondas: “Tante forta es me, ke la muro impedas me.” 

“Muro, tu es tante forta, ke tu impedas la suno, qua fuzas la 
nivuro, qua entravas mea pedo!” 

La muro respondas: “Tante forta es me, ke la muso perforas me.” 

“Muso, tu es tante forta, ke tu perforas la rnuro, qua impedas la 
suno, qua fuzas la nivuro, qua entravas mea pedo!” 

La muso respondas: “Tante forta es me, ke la kato manjas me.” 

“Kato, tu es tante forta, ke tu manjas la muso, qua perforas la 
muro, qua impedas la suno, qua fuzas la nivuro, qua entravas mea 
pedo!” 

La kato respondas: “Tante forta es me, ke la hundo mordas me.” 

“Hundo, tu es tante forta, ke tu mordas la kato, qua manjas la 
muso, qua perforas la muro, qua impedas la suno, qua fuzas la 
nivuro, qua entravas mea pedo!” 

La hundo respondas: “Tante forta es me, ke la bastono batas me.” 

“Bastono, tu es tante forta, ke tu batas la hundo, qua mordas la 
kato, qua manjas la muso, qua perforas la muro, qua impedas la suno, 
qua fuzas la nivuro, qua entravas mea pedo!” 

La bastono respondas: “Tante forta es me, ke la fairo brulas me.” 

“Fairo, tu es tante forta, ke tu brulas la bastono, qua batas la 
hundo, qua mordas la kato, qua manjas la muso, qua perforas la 
muro, qua impedas la suno, qua fuzas la nivuro, qua entravas mea 
pedo!” 

La fairo respondas: “Tante forta es me, ke l’aquo extingas me.” 

“Aquo, tu es tante forta, ke tu extingas la fairo, qua brulas la 
bastono, qua batas la hundo, qua mordas la kato, qua manjas la muso, 
qua perforas la muro, qua impedas la suno, qua fuzas la nivuro, qua 
entravas mea pedo!” 

L’aquo respondas: “Tante forta es me, ke la bovo drinkas me.” 

“Bovo, tu es tante forta, ke tu drinkas l’aquo, qua extingas la 
fairo, qua brulas la bastono, qua batas la hundo, qua mordas la kato, 
qua manjas la muso, qua perforas la muro, qua impedas la suno, qua 
fuzas la nivuro, qua entravas mea pedo!” 

La bovo respondas: “Tante forta es me, ke la buchisto buchas 
me.” 

“Buchisto, tu es tante forta, ke tu buchas la bovo, qua drinkas 
l’aquo, qua extingas la fairo, qua brulas la bastono, qua batas la 
hundo, qua mordas la kato, qua manjas la muso, qua perforas la 
muro, qua impedas la suno, qua fuzas la nivuro, qua entravas mea 
pedo!” 

Respondas la buchisto: “Tante forta es me, ke la morto forduktas 
me.” 

LA BLANKA KUNIKLETO 


Esis olim 
Kunikleto 

Qua iris a sua legum-gardeno 

Querar kauli 

Por facar bulioneto. 


Kande la kunikleto retrovenis a sua gareno pos irir a la legum- 
gardeno, il arivis an la pordo e trovis ol klozita de interne; il frapis, 
ed on questionis lu de interne: - “Qua es vu?” La kunikleto 
respondis: 

Me es la kunikleto, 

Qua venas de la legum-gardeno 
E facos bulioneto. 


On respondis ad il de interne: 

E me es la kaprino meskina 
Qua atakos tu 
E ruptos tu en du. 

Foriris la kunikleto tre trista e renkontris bovo e dicis a lu: 


Me es la kunikleto 
Qua irabis a la legum-gardeno 
Ed iris al gareno 
Facar la bulioneto; 

Ma kande me arivis ibe 
Me renkontris la kaprino meskina 
Qua dicis: me atakos tu 
E ruptos tu en du. 

La bovo respondas: “Me ne iros ibe, me pavoras.” Foriris la 
kunikleto e renkontris hundo e dicis a lu: 

Me es la kunikleto, edc. 


La hundo respondas: “Me ne iros ibe, me pavoras.” La kunikleto 
sequis sua voyo e renkontris hanulo e dicis anke ad il: 

Me es la kunikleto, edc. 

La hanulo respondas: “Me ne iros ibe, me pavoras.” Foriris la 
kunikleto multe plu trista, ja sen espero retrovenor al gareno, kande il 
renkontris formiko, qua questionis lu: “Quo trublas tu, kunikleto?” 
Me venis de la legum-gardeno, edc. 

La formiko respondas: “Me iros ibe, e ni vidos quo eventos.” Iris 
ambi e frapis la pordo; la kaprino meskina dicas a li de interne: 

Hike nulu envenas 

Hike es la kaprino meskina 

Qua atakos vi 

E ruptos vi en tri. 

La formiko respondas: 

Me es la formiko domestika, 

Qua arachos tua tripo 

E lansos ol a kripo. 

Ico dicite, la formiko envenis tra la truo dil seruro, ocidis la 
kaprino meskina, apertis la pordo al kunikleto, li facis la bulioneto e 
komencis vivar kune, la blanka kunikleto e la formiko domestika. 



LA GRENADIERO DIL SIMIO 


Esis olim simio qua sidis sur oliviero manjante grenado. Lore 
falis grenaduno sur la sulo ube stacis la oliviero, e pos kurta tempo 
naskis grenadiero. Kande la simio vidis la grenadiero naskinta, lu iris 
al proprietero dil oliviero e dicis: “Extirpez vua oliviero, por ke 
kreskez mea grenadiero.” Respondas la viro: “Me ne volas.” Iris la 
simio al yusteso e dicis: “Yusteso, arestez la viro, por ke il extiipez 
la oliviero, por ke kreskez mea grenadiero.” Respondas la yusteso: 
“Me ne volas.” Iris la simio al rejulo e dicis: “Rejulo, forprenez la 
vergo del yusteso, por ke el arestez la viro, por ke il extirpez la 
oliviero, por ke kreskez mea grenadiero.” Respondas la rejulo: “Me 
ne volas.” Iris la simio al rejino: “Rejino, iracez kontre la rejulo, por 
ke il forprenez la vergo del yusteso, edc.” Respondas la rejiino: “Me 
ne volas.” Lu iris al muso: “Muso, rodez la franji dil rejino, por ke el 
iracez kontre la rejulo, edc.” Respondas la muso: “Me ne volas.” Lu 
iris al kato: “Kato, manjez la muso, por ke lu rodez la franji dil 
rejino, edc.” Respondas la kato: “Me ne volas.” Lu iris al hundo: 
“Hundo, mordez la kato, por ke lu manjez la muso, edc.” Respondas 
la hundo. “Me ne volas.” Lu iris al bastono e dicis: “Bastono, batez 
la hundo, por ke lu mordez la kato, edc.” “Me ne volas.” Lu iris al 
fairo: “Fairo, brulez la bastono, por ke ol batez la hundo, edc.” “Me 
ne volas.” Lu iris al aquo: “Aquo, extingez la fairo, por ke ol brulez 
la bastono, edc.” “Me ne volas.” Lu iris al bovo: “Bovo, drinkez 
l’aquo, por ke ol extingez la fairo, edc.” “Me ne volas.” Lu iris al 
buchisto: “Buchisto, buchez la bovo, por ke lu drinkez l’aquo, edc.” 
“Me ne volas.” Lu iris al morto. “Morto, forduktez la buchisto, por 
ke il buchez la bovo, edc.” La morto esis forduktonta la buchisto, ed 
ilca dicis: “Ne forduktez me, nam me buchos la bovo”. Dicis la bovo: 
“Ne buchez me, nam me drinkos l’aquo.” Dicis l’aquo: “Ne drinkez 
me, nam me extingos la fairo.” Dicis la fairo: “Ne extingez me, nam 
me brulos la bastono.” Dicis la bastono: “Ne brulez me, nam me 
batos la hundo.” Dicis la hundo: “Ne batez me, nam me mordos la 
kato.” Dicis la kato: “Ne mordez me, nam me manjos la muso. Dicis 
la muso: “Ne manjez me, nam me rodos la franji dil rejino.” Dicis la 
rejino: “Ne rodez mea franji, nam me iracos kontre la rejulo.” Dicis 
la rejulo: “Ne iracez kontre me, nam me forprenos la vergo del 


yusteso.” Dicis la yusteso: “Rejulo, ne foiprenez de me la vergo, nam 
me arestos la viro.” Dicis la viro: “Yusteso, ne arestez me, nam me 
extirpos la oliviero.” E la viro extirpis la oliviero, e la simio duris 
havar sua grenadiero. 

LA HANULO E LA HANYUNO 


HANYUNO 

“Ki ki ri ki. Facez kuko por me.” 
HANULO 

“Ko ko ro ko. Me ne havas salo.” 
HANYUNO 

“Ki ki ri ki. Querigez ol.” 

HANULO 

“Ko ko ro ko. Me ne havas queranto.” 

HANYUNO 
“Ki ki ri ki. La kerlo.” 

HANULO 

“Ko ko ro ko. La kerlo klaudikas.” 
HANYUNO 

“Ki ki ri ki. Qua igis il klaudikar?” 
HANULO 

“Ko ko ro ko. La stoni.” 

HANYUNO 

“Ki ki ri ki. Ube la stoni?” 

HANULO 

“Ko ko ro ko. En l’aquo.” 
HANYUNO 

“Ki ki ri ki. Ube l’aquo?” 

HANULO 

“Ko ko ro ko. La bovi drinkis ol.” 



HANYUNO 

“Ki ki ri ki. Ube la bovi?” 
HANULO 

“Ko ko ro ko. Li plugas maizo.” 
HANYUNO 

“Ki ki ri ki. Ube la maizo?” 
HANULO 

“Ko ko ro ko. La hanini manjis ol.” 
HANYUNO 

“Ki ki ri ki. Ube la hanini?” 
HANULO 

“Ko ko ro ko. Li depozas ovi.” 

HANYUNO 
“Ki ki ri ki. Ube la ovi?” 

HANULO 

“Ko ko ro ko. La paroki manjis li.” 
HANYUNO 

“Ki ki ri ki. Ube la paroki?” 
HANULO 

“Ko ko ro ko. Li celebras meso.” 
HANYUNO 

“Ki ki ri ki. Ube la meso?” 
HANULO 

“Ko ko ro ko. En la mes-libro.” 


HANYUNO 



“Ki ki ri ki. Ube la mes-libro?” 


HANULO 

“Ko ko ro ko. En la kirko.” 
HANYUNO 

“Ki ki ri ki. Ube la kirko?” 
HANULO 

“Ko ko ro ko. En la urbo.” 



LA OLDINO E LA VOLFI 


Oldino havis multa nepoti, un de qui ankore esis baptota. Uldie la 
bona oldo ekiris por serchar bapto-patro por sua nepoteto e survoye 
renkontris volfo, qua questionis el: “Adube tu iras, oldo?” Ed el 
respondis: “Me prokuros bapto-patro por mea nepoto.” “Gardez tu, 
oldo, me manjos tu!” Ed el respondis: “Ne manjez me: kande me 
baptos mea puerulo me donos a tu rizo-flado.” E1 sequis sua voyo e 
renkontris altra volfo, qua facis la sama questiono, ed el donis la 
sama respondo. Pose el renkontris viro, qua questionis adube el iras, 
ed el respondis ke el serchas bapto-patro por sua nepoto, il quik ofris 
su por to. Pose la oldino naracis ad il la renkontri quan el havabis 
kun la volfi, e la viro donis ad el granda kukurbito e demandis el 
enirar ol, nam tale el arivos heme sen ke la volvi vidos el. La oldino 
eniris la kukurbito, ed olca komencis kurar e kurar, til ke ol 
renkontris volfo, qua questionis ol: “Kukurbito, ka tu vidis oldino 
survoye?” 

Me vidis nek oldo nek oldeto; 

Me vidis nek oldo nek oldego; 

Kurez, kurez, kukurbiteto; 

Kurez, kurez, kukurbitego. 

Plu avane ol renkontris altra volfo, qua anke questionis: 
“Kukurbito, ka tu vidis oldino survoye?” 

Me vidis nek oldo nek oldeto; 

Me vidis nek oldo nek oldego; 

Kurez, kurez, kukurbiteto; 

Kurez, kurez, kukurbitego. 

La oldino, supozante su ja for la volfi, insinuis la kapo ek la 
kuburbito, ma la volfi, qui sequis el, atakis e manjis el. 



LA FOXO E LA VOLFO 


Esis olim foxo qua vidis chas-hundi, ed ici dicis a lu. “Kompano, 
venez a ni; jus venis impero dil bestii, ke li ne nocez l’uni l’altri. “Lu 
dicis a li: “Me quik venos, ma unesme me vidos ka mea kompano 
volas uzar la sama impero e venar a vi.” La kompano esis hanulo. 
Lore pasis ibe chasisto e dicis a lu: “Foxo, ka tu volas hanini?” “Me 
volas.” “Venez do posdimeze che me, nam me havas ibe tota 
pultreyo. “La chasisto havis dozeno de chas-hundi inkluzita en stablo 
e lansis la hundi al foxo. Lore lu kureskis, e la hanulo perchinta sur 
muro klamis a lu: “Montrez a li la impero, montrez a li la impero!” 
La foxo eskapis del hundi ed iris a maiz-agro apartenanta al chasisto; 
lu saltis adinterne - abatis stono; saltis adextere - abatis altra, til ke 
lu sternis paseyo sur qua la bruti povus enirar. Lu vidis asno e dicis 
ad ica: “Kompano, ka tu volas maizo?” “Me volas.” “Enirez do, me 
igos la chasisto pagar la trompo quan il facis a me.” L’asno manjis 
tanta maizo ke lua sedo salieskis; pose venis korvo, e la foxo dicis a 
lu: “Kompano, ka tu volas kamo?” “Yes, me volas.” “Irez do ibe.” E 
la foxo montris la sedo dil asno, ube la korvo esis pikonta, e l’asno 
forkikis ica. Pose la foxo renkontris volfo e dicis a lu: “Ka tu volas 
sizar bapto-filio?” Li sequis sua voyo e renkontris viri qui faskigis 
sekalo, e lore la foxo dicis al volfo: Yen, kompano: proximeskez a ta 
viri kun drashili, li poskuros tu, e me dume marodos lia poto de 
rizo.” Tale li agis; la viri poskuris la volfo, e la foxo insinuis la kapo 
en la poto, manjis tam multe kam lu povis e ruptis la poto; lu venis al 
volfo: “Quale tu standis, kompano?” “Nu, li poskuris me kun la 
drashili, me mortas pro surmeno.” “Regardez me: li ruptis mea kapo, 
mea cerebro ja salias.” La cerebro esis la legumi del rizo quin lu 
havis sur la kapo. 

La volfo demandis de lu permiso lekar la cerebro, qua esis tre 
bona. Pose la foxo dicis al volfo: “Ni nun kushez ni hike por kelka 
tempo, nam me es fatigita.” Lu lasis la volfo dormeskar ed iris sizar 
la bapto-filio, quo signifikas manjar kapryuno. 

Pose lu vidis oldulo en koqueyo e dicis ad il: “Oldeto, ka tu volas 
ke ni facez mariajal festino?” Pose al volfo juntesis la foxo e kuniklo; 
la volfo devis adportar kapryuno, la foxo hanino e la kuniklo 
petroselo. E tale li agis. La kuniklo arivis kom unesma kun fasketo 


petrosela, e la oldulo lansis a lu bastono ed ocidis lu; al volfo il stekis 
spiso en la kulo e la foxon il sizis ye la kaudo e tranis sur la brezi. La 
foxo e la volfo fugis e, kande li esis fore, la volfo dicis: “Ni ne irez 
ibe; la oldo diablatra insinuis a me fingro tante varma, tante varma 
tra la kulo, ke ol semblis varma spiso.” Pose la foxo dicis: “Me vidos 
quon la oldo agas; se il domas, ni ne falios marodar festino de il.” 

Lu arivis an la pordo, e la oldo, qua finabis repasto, vishis la 
barbo per tuko. Lu venis al volfo e dicis: “Yen, kompano; ni forirez: 
la oldo tiras la barbo, ni pagos ad il, il ocidos ni.” “Ni do forirez.” 

Dum ke li venis heme, nokteskis super lia voyo, e li vidis la 
ombro di la luno en puteo. Lore la foxo dicis. “Yen: en ta puteo jacas 
maiz-pano; ni ektirez ol.” “Quale ni agas lo?” “Yen: ni drinkos 
l’aquo, pose ni pisos e tale ni exhaustos l’aquo dil puteo.” 

Li komencis drinkar, ma la foxo apene drinkis, dicante pos singla 
pokopa drinko: “Aye, me havas la ventro tante plena.” Ma la 
kompatinda volfo drinkis multe e tante drinkis ke lu krevis e mortis. 

Pose la foxo juntesis al herono por facar faruna buliono; la herono 
facis la buliono en krugo; lu insinuis la beko e drinkis omno, nam la 
foxo ne povis drinkar ol ek la krugo. Pose la herono dicis a lu: “Tu ja 
invitis me a tua festino; nun me invitos tu a festino qua es en cielo.” 
“Quale me iros?” “Tu iros sur mea ali.” 

E tale eventis; la herono, quik kande lu sentis su plu fatigita, dicis 
al foxo: “Tenez tu, kompano, dum ke me trusos la maniki.” E lu lasis 
la foxo falar, ed ica dicis dum la falo: 

Me iras de sitelo a barelo; 

Se me eskapos cafoye, 

Me ne rivenos al festino dil cielo. 

Infre jacis granda roko, e la foxo dicis: “Garez tu, roko, me ne 
volas ruptar tu.” Lore lu falis sur la roko e krevis. 



LA PUERI PERDITA 


Patro havis filiulo e filiino e kustumis sendar li al bosko querar 
lenii. Uldie la pueri iris e perdis la voyo. Pos marchir longe li vidis 
lumo; li proximeskis e vidis domo apud la lumo; li enriris e vidis 
sorcistino fritanta kuki; la sorcisto havis nur un okulo. meze dil 
fronto, e pro to el ne quik vidis la pueri. Or la pueri, qui hungris 
multe, forprenis tre delikate la kuki, e la sorcisto, supozante ke la 
kato forprenas oli, dicis: 

Adfore! Eskartez la muzelo! 

Tu balde recevos gamelo! 

Ed el duris fritar; e la pueri, vidante l’eroro dil sorcisto, ridegis. 
Lore el regardis li e dicis: “Do esas vi, pueri? Venez a me, venez.” E1 
prenis la pueri e pozis li en kesto de kastani, rekomendante ke li 
manjez sat multe til divenar repleta. La pueri manjis e manjis kastani, 
e la sorcisto dicis a li uldie: “Insinuez fmgreto tra la truo dil seruro, 
por ke me videz ka vi ja es repleta.” La pueri, vice insinuar fmgreto, 
insinuis la kaudo di museto quan li trovabis en la kesto. La sorcisto 
dicis dum vidar ol: “Vi ankore es tro magra; durez manjar.” Pos 
kelka tempo el itere pregis la pueri montrar la fingreti, e li ne havis 
altra rekurso kam montrar oli, nam li ne plus havis la kaudo dil 
muso. Lore la sorcisto dicis a li: “Nun vi ja povas ekirar la kesto, vi 
ja es repleta.” Pose el demandis la pueri querar lenii por varmigar la 
forno; ed el donis a li pano, rekomendante ke li manjez nur la krumo 
ma ne ruptez olta; el donis a li anke kukurbito de vino, pregante li 
drinkar ol sen tirir la korko; el donis a li anke du manuedi de lupini, 
rekomendante ke li manjez oli e jetez la sheli sur la voyo, por uzar 
olci kom guidilo dum retrovenar heme. Departis la pueri al bosko; e 
survoye li renkontris oldino qua questionis adube li iras. La pueri 
naracis omno quo eventabis e dicis ke li hungras ma ne savas quale 
manjar la pano sen ruptar ol. Lore la oldo facis trueto en la pano, 
ektiris la krumo e donis ol al pueri; pose el facis trueto anke en la 
kukurbito, por ke la pueri drinkez la vino, e pregis li querar la lenii, 
nam el vartos li survoye. Retrovenis la pueri del bosko e renkontris 
itere la oldo, qua dicis a li: “Kara pueri, la sorcisto varmigos la forno 

por bakar vi; el pregos vi dansar sur la shovelo, ma lore dicez ad el: 
“Dansez vu kom unesma, por ke ni lemez.”; lore el dansos, e vi 
dicez: “Virgino Maria e Santa Iozef, helpez ni!” e pulsez el aden la 
forno.” Portis la pueri la lenii; la sorcisto varmigis la fomo e dicis al 
pueri: “Dansez hike sur la shovelo.” “Dansez vu kom unesma, por ke 
ni lemez.” La sorcisto komencis dansar sur la shovelo, e la pueri 
dicis: “Virgino Maria e Santa Iozef, helpez ni!” e pulsis el aden la 
forno. 

La sorcisto subisis granda krevo e mortis, e la pueri retrovenis al 
hemo di sua patro ed adportis la pekunio quan la sorcisto havis che 
su. 

LA BELA PUERINO 


Esis olim viro; il habitis urbo e havis navi sur la maro, e pose il 
komencis dekadar pro ke la navi perdesis. II kelke chagrenis e ne 
povis vivai' tam decante kam il vivis en la urbo e havis mikra domeni 
en vilajo e dicis al spozino ed al filiini: “Ni ne havas altra rekurso 
kam irar a nia domeneti; se ni vivos min decante kam til nun, nia 
enemiki proklamos lo.” 

La spozino e un del filiini aceptis lo, ma le du cetera komencis 
plorar multe. E pose li iris. La filiino qua iris volunte esis la maxim 
yuna e nomesis Bela Puerino; el kantis multe ed esis el qua queris 
herbi por la bruti, senshue; l’altri restis en la chambro ed agis nulo 
altra kam plorar. Kande la patro iris ad ula loko, la seniori sempre 
pregis il portar ulo a li, e la junioro demandis nulo. Eventis lore ke 
arivis letro de amiko dicanta ke la navi es venonta, ke on savas lo, e 
ke il devas irar por vidar li. 

La viro marchis kun servisto por saveskar ulo pri ta navi; kande il 
departis, la juniora filiini pregis il: “Se ya venis vua navi, adportez 
kelka kozi por ni.” E li indikis ta kozi. Ed il dicis al junioro: “Or tua 
fratini pregas me adportar ulo. Ka nur tu demandas nulo de rne?” 
“Anke me demandos ulo de vu; ube vu trovos la maxim bela 
gardeno, portez a me la maxim bela floro de ibe.” La patro iris ed 
arivis an urbo e konstatis ke la navi ne es lua e foriris kun vakua 
burso. II arivis an monto, e nokteskis super lua voyo; il vidis lumo e 
direktis su ad ol por vidar kad ulu povas gastigar il. II arivis ibe e 
vidis granda domo e frapis la pordo; nulu respondis; il frapis itere; 
nulu respondis. II dicis al kerlo: “Irez tra la suba fenco vidar kad ulu 
trovesas.” La kerlo iris e retrovenis: “Me vidas inteme multa lumi e 
kavali manjanta e palio por nutrar li; ma me vidas nul homo.” 

Lore la viro imperis pozar la kavalo en la stablo, e li eniris la 
koqueyo. Li trovis ibe nutrivi, e la hungro ne esante mikra, li 
komencis manjar multe. E lore eventis ke ulo trairis la domo kun 
granda bruiso, quale se on audus tranata stuli, e pose proximeskis a li 
bestio reptanta e dicis a li: “Bona vespero.” E li staceskis pavore e 
dicis a lu: “Ni venis adhike pro ne trovir altra shirmeyo nek nutrivi; 
ma ni ne venis por nocar.” “Durez manjar e drinkez.” Restis dum 
kelka tempo la bestio e dicis a li: “Nun irez kushar vi, anke me iros a 

mea stablo.” E lu komencis reptar tra la koqueyo ed ekiris. En la 
nexta dio la viro iris al gardeno, qua esis la maxim bela gardeno quan 
il vidabis, e dicis: “Pro ke me povas portar nulo a mea filii seniora, 
me volas adminime portar la floro a Bela Puerino...” Dum ke il 
tranchas la floro la bestio atakas il: “Eia, furtero! Pos ke me aceptis tu 
en mea hemo, tu venas koliar mea entrateno, me ya entratenas me per 
nulo altra kam rozi.” Ed il dicis: “Me agis male, advere; ma me 
havas che me filiino, qua pregis me portar ad el la maxim bela floro 
quan me trovos dum la voyajo, e pro ke me povas portar nulo al altra 
filiini, me volus adminime adportar la floro; ma se vu volas ol, ibe ol 
restez.” “No, foiportez ol, e se vu portos adhike ta filio, vi divenos 
richa.” La viro marchis ed arivis heme tre trublita pro portar nulo al 
altra filiini e ne trovir la navi e prenis la floro e donis ol a Bela 
Puerino. 

La filiino, quik kande el vidis la floro, dicis: “Ho, qual bela floro! 
Ube vu trovis ol, mea patro? “La patro naracis quon il vidabis, e la 
filiino dicis: “Mea patro, me volas irar por vidar” “Or la bestio 
parolas e dicis ke anke lu volas vidar tu.” “Ni do irez.” E li iris. La 
filiino, quik kande el vidis la bestio, dicis: “Patro, me volas restar 
hike kun la bestio, lu es tre bela.” La patro kelke regretis ma lasis el. 
Pos kelka tempo el dicis: “Mea bestio miniona, ka tu ne lasos me irar 
por vidar mea genitori?” E lu respondis: “No, tu ne foriros; tua patro 
venos adhike.” La patro venis e dicis al bestio: “Me volus foiportar 
la puerino.” “Ne forportez la puero, altre me mortos, ed irez a ta 
pordo ed apertez ol e forportez la richaji quin vu volos e mariajez tua 
filiini.” Quon pluse volus la viro? 

Uldie la bestio venis a Bela Puerino: “Tua seniora fratino venas 
del mariajo; ka tu volas vidar el?” “Me volas”. “Irez adibe ed apertez 
ta pordo.” E1 iris e vidis venar la fratino kun la spozulo e la genitori. 
“Nun lasez me irar por vidar mea bofratulo.” “Me ya lasus, ma tu ne 
retrovenus.” “Me retrovenos; grantez a me tri dii, en dio e duimo me 
arivos ibe e retrovenos adhike en altra dio e duimo.” “Se tu ne 
retrovenos ante ta tri dii, kande tu venos tu trovos me mortinta.” “E1 
iris; pos la tri dii el venis ma tardesis kelkete plu longe kam la tri dii: 
el iris al gardeno e vidis lu jacar quaze mortinta. E1 proximeskis a lu. 
“Aye, mea bestio miniona!” Ed el ploreskis e dicis: “Kompatinda, lu 
mortis; me kisos lu.” Ed el kisis lu, ma la bestio divenis bela kerlo. II 
esis sorcita princo e spozigis el. 

